**AN15**

**TXERNÒBIL I L’AIEA**

**La WHO està supeditada a la totpoderosa IAEA pel que fa als riscos de l’àtom sobre la salut de les persones**

- WHO: sigles en anglès de la OMS – Organització Mundial de la Salut

- IAEA: sigles en anglès de la AIEA o OIEA – Agència o Organisme Internacional de l’Energia Atòmica

El passat 5 de setembre del 2005 es va fer públic un resum de l’informe titulat ***Chernobyl’s Legacy: Health, Environmental and Socio-Economic Impacts***. En aquest resum es manifesta que el balanç final de persones que moriran degut a l’accident a la Central Nuclear de Chernobyl serà d’unes 4.000 i que fins ara n’han mort 50.

L’informe resumit el varen fer públic l’Agència Internacional de l’Energia Atòmica – AIEA, la Organització Mundial de la Salut – OMS i el Programa de les Nacions Unides pel Desenvolupament – PNUD, en el marc del Fòrum Chernobil, constituït per 8 organismes de les NNUU, incloent l’AIEA, la OMS, el PNUD, la FAO, el PNUMA, la UN-OCHA, el UNSCEAR i el Banc Mundial.

L’informe resumit es basa en un informe més ampli, de tres volums i 600 pàgines, que incorpora el treball de centenars de científics, economistes i experts en salut i avalua el 20 anys d’impacte del més gran accident nuclear ocorregut en la història humana.

No és pas nou que la OMS es negui a acceptar la realitat flagrant de Chernobyl. Els fets han demostrat que només entre els ‘liquidadors’ ja hi ha hagut més de 25.000 morts i més de 200.000 persones invàlides.

Per què una agència de la ONU encarregada de la salut al món, actua negant la realitat?

Tot plegat s’emmarca en un Acord signat entre la OMS i l’AIEA que va entrar en vigor al 28 de maig de l’any 1959 i que lliga de peus i mans la OMS en tot allò que es refereix als nefastos efectes de l’energia nuclear sobre la salut.

Vegem com s’aplica aquest Acord.

L’any 1995, la OMS va organitzar un col·loqui sobre els efectes de l’accident de Chernobyl sobre les poblacions afectades. Unes 700 persones hi participaren (investigadors, metges, científics, etc.). També hi varen participar els tres ministres de la salut de les Repúbliques de Rússia, Ucraïna i Bielorússia. Segons Michel Fernex, professor emèrit de la Facultat de Medicina de Bâle, participant al Col·loqui i representant de l’Associació de Metges per a la Prevenció de la Guerra Nuclear (IPPWN), organització que va ser guardonada amb el Premi Nobel l’any 1985, en el col·loqui es varen posar de manifest i es varen dir coses molt enutjoses per a la indústria nuclear i el seu lobby. Però, les actes del col·loqui no han sigut mai publicades. L’Agència Internacional de l’Energia Atòmica va fer valer tota la seva influència i tot la seva força per que les intervencions i les actes del col·loqui fossin censurades i, per tant, no fossin pas publicades.

Des de fa anys, les organitzacions i els activistes anti-nuclears denuncien aquest contuberni entre la OMS i l’AIEA. Però a mitjans de maig del 2002 es va fer pública una prova ben clara de tot plegat, per posar en evidència que no es veritat allò que la OMS sempre ha jurat i assegurat: que l’acord que te amb l’AIEA no influeix de cap manera en la seva independència.

Doncs be, el 16 de maig del 2002 el profesor Fernex va presentar un reportatge emés per la Televisió Suïssa Italiana on ell conversava amb el Dr. Hiroshi Nakajima, director de l’OMS en aquella època. El Dr. Nakajima manifestava que entre la OMS i l’AIEA no hi ha cap mena de dubte sobre qui mana sobre qui. El Dr. Nakajima va manifestar a l’entrevistador: “L’AIEA depèn del Consell de Seguretat de les Nacions Unides, mentre que totes les Agències especialitzades depenen del Consell Econòmic i Social’. Per tant, quan es tracta de qüestions referents a la nuclear, sigui ‘civil’ o militar, són les grans potències del Consell de Seguretat qui decideix”.

Això explicaria ben clarament la censura exercida per l’AIEA de tot el que es va dir en el col·loqui sobre Chernobyl organitzat per la OMS l’any 1995.

Tot plegat va ser denunciat en l’acció liderada per Contratom, la organització antinuclear del cantó de Ginebra (Suïssa) i la CRII-RAD, el laboratori independent de radioactivitat que te la seva seu a Valence (Franca), el 15 de maig del 2002, quan es va fer lliurament de 2.500 signatures a la OMS i a la ONU demanant que l’acord entre la OMS i l’AIEA fos esmenat i que la organització encarregada de la salut de la població del món pugui retrobar la seva plena independència i credibilitat en matèria de radioprotecció.

L’informe resumit que es va fer públic simultàniament des de Londres, Viena, Washington i Toronto, el passat 5 de setembre, és un insult a totes les víctimes de Chernobyl, i és una bufetada a la cara de tota la població afectada per l’alliberament de quantitats ingents de radioactivitat procedents del nucli del reactor nuclear accidentat aquell 26 d’abril de 1986.

El poder inquisidor de l’AIEA fa que aquesta agència de la ONU s’hagi guanyat el qualificatiu d’Agència Inquisitorial de l’Energia Atòmica, nom que li escau molt millor que no pas el nom que utilitza, ja que mai ha dubtat ni un instant en exercir tot el seu poder, que emana del Consell de Seguretat de les NNUU, per amagar la realitat dels fets entorn de l’energia nuclear, i especialment de l’accident a la central nuclear de Chernobyl, i posar sota les seves ordres totes les altres agències del sistema de Nacions Unides.

Documentació:

[Clica aquí si vols anar a veure el text de l’acord entre l’AIEA i l’OMS](http://resosol.org/InfoNuc/IN_DI.OMS_AIEA.html)

[Clica aquí si vols veure altres estimacions sobre les conseqüències de l’accident de Chernobyl](http://www.ratical.org/radiation/CNR/RIC/chp24F.html)

[Clica aquí si vols fer una ullada a la pàgina: ‘The Health Costs of Low-Level Ionizing Radiation : 50+ years of Lethal Deception by what has become the International Nuclear Mafia’](http://www.ratical.org/radiation/)

[Clica aquí si vols veure la pàgina del ‘Committee For Nuclear Responsibility – CNR’](http://www.ratical.org/radiation/CNR/)

[Clicant aquí hi trobaràs l’estudi ‘Radiation-Induced Cancer from Low-Dose Exposure: an Independent Analysis’](http://www.ratical.org/radiation/CNR/RIC/)

Després de veure el que fa la AIEA, solament cal recordar les paraules del **Dr. John Gofman** co-descobridor de l’Urani 233 i membre de l’equip que va aïllar les primeres quantitats de Plutoni en el Projecte Manhatan i, des de fa temps, un dels científics més crítics en front de l’energia nuclear. John W.Gofman és Ph.D en química-física nuclear i M.D. de la Universitat de Califòrnia. És professor emèrit de la Universitat de Califòrnia Berkeley i president del *Committee for Nuclear Resposibility (CNR)*.

En el *Foreword to the 1979 printing of Poisoned Power: After the Three Mile Island Near-Disaster* va escriure: **‘No hi ha cap dubte que els promotors de l’energia nuclear –siguin enginyers, polítics o científics- estan veritablement cometent crims contra la humanitat. Estaria justificat demanar que es celebrin judicis com els de Nuremberg contra aquests individus’, doncs ‘hi ha dues possibles vies per descriure els motius pels quals els promotors de l’energia nuclear estan cometent crims contra la humanitat.  - La primera, suposant que ignorin els coneixements actuals sobre els efectes de les baixes dosis de radiació. Quan diuen ‘encara no sabem els efectes de les baixes dosis’ és com si diguessin ‘exposem la gent primer, ja aprendrem els efectes després’. Només hi ha una descripció per a una experimentació massiva i planificada d’aquest tipus sobre les persones: depravació moral. Una experimentació d’aquesta mena pot produir efectes irreversibles en la nostra generació i en generacions futures, les quals no tenen ni vot ni veu. Si això no és un crim contra la humanitat, què ho és ?.  - La segona, suposant que coneguin els fets entorn els efectes fatals de les baixes dosis de radiació i encara vulguin promoure l’ús de l’energia nuclear. En aquest cas, l’acusació no és d’experimentació sobre les persones, sinó d’assassinat planificat i aleatori. El crim d’assassinat potser és pitjor que el crim d’experimentació’.**

Font: *John W.Gofman, Ph.D., M.D. and Arhur R.Tamplin, Ph.D. (1971, 1979) Poisoned Power: The Case Against Nuclear Power Plants Before and After Three Mile Island, Rodale Press,* Emmaus, Pa.

Ara que s’acosta el 20è aniversari de l’accident de Tchernobyl, hem de continuar la denúncia de la nucleocràcia i de tots els seus mercenaris, hem de continuar la denuncia de l’energia nuclear com una energia que a més de ser bruta i no renovable, és molt perillosa i molt cara, i afavoridora d’un tipus de societat on les castes tecnocràtiques exerceixen un complet domini sobre la població. Les víctimes de l’energia nuclear ens ho exigeixen.

**Premi Nobel de la Pau a l'AIEA :**

**El G.C.T.P.F.N.N. indignat**

El grup de Científics i Tècnics per un Futur No Nuclear (GCTPFNN) expressa la seva més profunda indignació en saber que s’ha concedit el premi Nobel de la Pau a l'Agencia Internacional de l'Energia Atòmica (AIEA).

En efecte :

**- l'AIEA abusa de l'opinió publica en fer veure que les seves inspeccions impedeixen l'accés a l'arma atòmica dels països signataris del TNP (Tractat de No Proliferació).**  La Índia, el Pakistan i Israel han accedit de fet al club dels 5 "grans" (EUA, Rússia, Xina, França, Gran Bretanya) que es beneficien d'un injustificable dret a disposar de l'arma atòmica, i que no respecten pas els seus compromisos pel desarmament nuclear. L'actualitat recent (Iran, Corea del Nord, etc.) confirma el fracàs evident de l'AIEA.

**- l'AIEA és una estructura de promoció del nuclear anomenat "civil" que ajuda, al cap i a la fi, a fer que nous països accedeixin a l'arma atòmica.** Per mitjà del Tractat de No Proliferació (TNP), l'AIEA organitza l'accés de diversos països al nuclear anomenat "civil", els quals, en realitat, se n’aprofiten per avançar cap a l'arma atòmica. A més a més, aquesta proliferació es basa en una xocant promoció de l'energia nuclear anomenada "civil"', a despit dels riscos i la producció injustificable de residus nuclears.

- **l'AIEA ha sigut assenyalada moltes vegades com l’organisme responsable de que s’amagui la veritat sobre la nuclear i les seves conseqüències a la opinió pública.**  Així, el 5 de setembre passat, l'AIEA va produir un escandalós informe que minimitza considerablement les conseqüències de la catàstrofe de Tchernobyl. Fins i tot si l'AIEA actués de veritat a favor de la Pau, ella es contradiria totalment quan menteix a la opinió pública tot negant que milions de persones romanen en perill, especialment dins les zones contaminades per la catàstrofe de Tchernobyl.

L'AIEA, tot abusant de l'opinió pública pel que fa a la proliferació del nuclear militar i civil, juga un paper de primera importància en un procés que mena a la Humanitat cap a la barbàrie. L'AIEA hauria de ser dissolta i, per tant, no hauria de rebre cap Premi, i encara menys un premi que celebra la Pau.